ISTRA

Maturalac je putovanje koje se pamti za cijeli život. Svaka generacija osmaša ga željno iščekuje.Tako i mi smo jedva dočekali taj 9. listopada 2018.

**Početak nezaboravnog putovanja**

Početak našeg maturalca bio je 9.10.2018 godine kada smo krenuli na put za Istru zajedno s našim novim prijateljima iz Katoličke škole Šibenik.

Krenuli smo u 8:30 sati ujutro iz Čiste Velike. Iako je bilo rano jutro svi smo bili veseli i raspjevani na putu do našeg prvog odredišta. Posjetili smo izvorište rijeke Gacke i razgledali vodenice,mlinove i ribogojilišta na rijeci.Nakon ručka zaputili smo se prema najmanjem gradu na svijetu Humu.U Humu smo vidjeli Aleju glagoljaša. Do Roča nas je pratilo 11 glagoljaških spomenika. Vodič je sa svojim zanimljivim pričama pratio naš obilazak ovih malih gradića. Nakon dugog puta i obilazaka konačno smo stigli u hotel Centinera, raspakirali se i zatim otišli na večeru. Prvu večer nas je kao dobrodošlicu dočekao disko u kojem smo se svi družili i uživali u pjesmama i plesu.

**Drugi dan – posjet Brijunima i Puli**

Nakon “lude noći” i prvog dana, u srijedu smo nakon doručka otišli do Pule gdje smo uz priče zanimljivog vodiča saznali sve o Pulskom amfiteatru i gladijatorskim borbama. Prošetali smo prekrasnom Pulom, vidjeli slavoluk Sergejevaca, Dvojna vrata, Rimski forum, Augustov hram,  a  slobodno smo vrijeme iskoristili za zajedničku šetnju i zezanciju. Poslijepodne smo proveli u NP Brijuni. Svi smo bili oduševljeni prekrasnom prirodom i vrlo zanimljivim životinjama koje smo vidjeli u nacionalnom parku. Puni oduševljenja vratili smo se u hotel. To je bio naporan dan pun hodanja i razgledavanja tako da smo u hotel došli sretni ali i nevjerojatno umorni. Tu večer nas je čekala ukusna večera i disko večer.Na spavanje smo otišli veseli i zadovoljni.

**Treći dan –Motovun, Poreč i Rovinj**

Doručkovali smo i odmah krenuli na put prema Motovunu, istarski akropolski gradić smješten na vrhu brijega.  Veseli smo nastavili naš put prema Poreču gdje smo razgledali cijeli grad te dobili nešto slobodnog vremena za zajedničku kupovinu i druženje. Zatim smo se busom vozili do Rovinja gdje smo posjetili crkvu sv. Eufemije. Krenili smo nazad u hotel gdje nas je za zadnju večer čekala večera i zajednički disko. Zadnju večer smo svi izgubili glas koliko smo se veselili i pjevali slaveći rođendan našeg Zvone.U krevet smo otišli umorni i pomalo tužni znajući da je ovo naše zadnje noćenje u hotelu.

**Četvrti dan – kraj putovanja**

Zadnji dan smo se probudili za doručak ne shvaćajući kako je maturalac tako brzo prošao. Spremili smo kofere i spustili se na doručak. Zatim je došao taj trenutak kada smo ušli u bus i krenuli prema Dalmaciji.Uputili smo se prema Opatiji, u kojoj su na naše oduševljenje ,boravili naši nogometaši.Zahvaljujemo im se na strpljenju i fotografiranju s nama. Zadnja posjeta našeg maturalca bilo je svetište Marije Trsatske. Pogledali smo film o svetištu, razgledali crkvu i vratili se u bus. Na putu doma pjevali smo pjesme, razmišljali o svim lijepim uspomenama koje ćemo imati nakon ta četiri dana, pričali viceve i prije nego što smo shvatili bili smo ispred naše škole i naši roditelji su nas sa osmjesima na licu dočekali.

Prođe i ovaj maturalac s puno dogodovština,nepodopština,podbadanja,zezanja i uživanja.